“ดาวฟิวเจอร์” ดิ่งต่อกว่า 200 จุด วิตก “เฟด” ขึ้นดอกเบี้ยแรง คุมเข้มเงินเฟ้อ
ดาวโจนส์ฟิวเจอร์ดิ่งต่อกว่า 200 จุด ส่งสัญญาณวอลล์สตรีทร่วงต่อ หลังเกิดความวิตก “เฟด” เร่งขึ้นดอกเบี้ย คุมเข้มเงินเฟ้อ
ดาวโจนส์ฟิวเจอร์ดิ่งต่อกว่า 200 จุด ส่งสัญญาณวอลล์สตรีทร่วงต่อ หลังเกิดความวิตก “เฟด” เร่งขึ้นดอกเบี้ย คุมเข้มเงินเฟ้อ
29 ส.ค. 2565

ผู้สื่อข่าวรายงานว่า ดัชนีดาวโจนส์ฟิวเจอร์ดิ่งลงอีกกว่า 200 จุดในวันนี้ บ่งชี้ว่าตลาดหุ้นวอลล์สตรีทจะปรับตัวลงในคืนนี้ ต่อเนื่องจากที่ทรุดตัวลงอย่างหนักในวันศุกร์
โดย ณ เวลา 19:31 น.ตามเวลาไทย ดัชนีดาวโจนส์ฟิวเจอร์ลบ 243 จุด หรือ 0.75% สู่ระดับ 32,022 จุด
ขณะที่ดัชนีดาวโจนส์ทรุดตัวลงมากกว่า 1,000 จุด หรือมากกว่า 3% ในวันศุกร์ ซึ่งเป็นการปรับตัวลงมากที่สุดภายในวันเดียวนับตั้งแต่เดือนพ.ค. ขณะที่ดัชนี S&amp;P 500 ดิ่งลง 3.4% และดัชนี Nasdaq ร่วงลง 3.9% โดยเป็นการปรับตัวลงมากที่สุดนับตั้งแต่เดือนมิ.ย. 
ทั้งนี้ การทรุดตัวลงของดัชนีทั้ง 3 ได้ลบล้างช่วงบวกทั้งหมดที่ได้ทำไว้นับตั้งแต่ต้นเดือนส.ค.
นอกจากนี้ ดัชนีชี้วัดความวิตกของนักลงทุนในตลาดหุ้นสหรัฐและยุโรปพุ่งขึ้นในวันนี้ ท่ามกลางความกังวลเกี่ยวกับภาวะเศรษฐกิจถดถอย หลังจากธนาคารกลางสหรัฐ (เฟด) และธนาคารกลางยุโรป (ECB) ต่างยืนยันว่าจะปรับขึ้นอัตราดอกเบี้ยต่อไป แม้ส่งผลกระทบต่อการขยายตัวทางเศรษฐกิจ
ขณะที่ดัชนี CBOE หรือ CBOE Volatility Index (VIX) ซึ่งเป็นมาตรวัดความวิตกของนักลงทุนในตลาดหุ้นวอลล์สตรีท พุ่งขึ้น 7.98% สู่ระดับ 27.61 จุด ซึ่งเป็นระดับสูงสุดนับตั้งแต่วันที่ 14 ก.ค.
ส่วนดัชนี STOXX 50 volatility index ซึ่งเป็นมาตรวัดความวิตกของนักลงทุนในตลาดหุ้นยุโรป ดีดตัวขึ้น 2.7 จุด สู่ระดับ 29.606 ซึ่งเป็นระดับสูงสุดนับตั้งแต่วันที่ 19 ก.ค.
นายเจอโรม พาวเวล ประธานเฟด กล่าวว่า ภารกิจของเฟดในการต่อสู้กับเงินเฟ้อยังไม่เสร็จสิ้น โดยเฟดจะยังคุมเข้มนโยบายการเงินต่อไป ซึ่งอาจส่งผลกระทบต่อการขยายตัวทางเศรษฐกิจและตลาดแรงงานของสหรัฐ
“เราจะปรับขึ้นอัตราดอกเบี้ยต่อไป จนกว่าจะมั่นใจว่าภารกิจของเราจะประสบความสำเร็จ โดยภาคครัวเรือนและภาคธุรกิจอาจได้รับผลกระทบจากการที่เฟดยังคงปรับขึ้นอัตราดอกเบี้ย แต่ความล้มเหลวในการรักษาเสถียรภาพของราคาจะทำให้เกิดผลกระทบมากกว่า” นายพาวเวลกล่าวในการประชุมประจำปีของเฟดที่เมืองแจ็กสัน โฮล
นอกจากนี้ นายพาวเวลกล่าวว่า เฟดยังคงจำเป็นต้องปรับขึ้นอัตราดอกเบี้ยต่อไป และเฟดจะไม่ตัดทางเลือกในการ “ปรับขึ้นอัตราดอกเบี้ยครั้งใหญ่มากกว่าปกติ” ในเดือนก.ย.
ทางด้านนางอิสซาเบล ชนาเบล กรรมการ ECB ระบุเช่นกันว่า ECB จะใช้นโยบายการเงินอย่างเข้มงวดเพื่อสกัดเงินเฟ้อ แม้ว่าการดำเนินการดังกล่าวอาจส่งผลกระทบทำให้เศรษฐกิจเผชิญภาวะถดถอย